  Туспуктэм: Татьяна Пунгина Майя Бывальцева Татьяна Пунгина Выль ар уе Ижысь Шор карлудын «Время быть вместе» шулдыръяськон (6+) радъяськоз. Удмуртилэн шоркараз улӥсьёс но куноос понна 31-тӥ толсуре 20 часысен 1-тӥ толшорысь 3 часозь ужрадъёс чакламын. Со сярысь журналистъёслы карлэн тӧроез Дмитрий Чистяков ивортӥз. 23 часысен 1 часозь «Выль арен, Удмуртия!» концерт но выль ар позыръяськон ортчоз. Шулдыръяськонлэсь огзэ люкетсэ вуоноезлы сӥзёзы. Сцена вадьсы аспӧртэм час ошозы: нырысь со циферблат луоз, нош берло «вуонояз портал». Концертэз нейросетен кылдытэм нылаш нуоз. Искусственной визьбур юрттэмен «Кино» группалы укшась номер дасялозы: «Ой, чебер нылъёс!» кырӟан Виктор Цойлэн куараеныз чузъяськоз, учкисьёс азе ачиз кырӟась но поталоз. « Татын трос витьымтэез луоз! 20 часын йӧ карез усьтом, нош отӥяз бадӟым выль ар программа кутскоз. Ми нырысьсэ вуоноез сярысь вераськом, Ижкарлэн вуоноез сярысь «Вуоноысь Удмуртия» вералоз. Кыӵеен адӟемммы потэ асьмелэн кармес, солэсь куаразэ кыломы но туссэ адӟомы » Дмитрий Чистяков, Ижкарлэн тӧроез Шулдыръяськонын совето фильмъёсысь караоке, вожвылъяськонъёс, шудонъёс луозы. Валтӥсь сцена вылэ калык кырӟанъя, крезьгуръя но эктонъя «Танок» ансамбль потоз. Уйшоре бадӟым экранъёс вылысен Удмуртилэн тӧроез Александр Бречалов ӟечкылалоз но элькунлэн кункрезез чузъяськоз. 1 часын Россилэн азьмуртэз Владимир Путин ӟечкылалоз. Тодэ вайытом, выль ар салют Ижкарын уз луы. Трамвайын но тироллейбусын выль арлэн ынрысетӥ часъёсаз дунтэк нуллозы. Ватсалом, Шор карлудысь выль ар кызлэсь тылъёссэ 23-тӥ толсуре ӝуатозы. Тегъёс: Удмуртия Ижкар Выльар Шорплощадь праздникъёс  